**RELACION**

**PËR PROJEKLIGJIN**

**“PËR DISA NDRYSHIME NË LIGJIN NR. 9981, DATË 8.09.2008 ‘PËR MIRATIMIN E NIVELEVE TË TARIFËS DOGANORE’, TË NDRYSHUAR”**

1. **QËLLIMI I PROJEKT-LIGJIT DHE OBJEKTIVAT QË SYNOHEN TË ARRIHEN**

Përgatitja e projektligjit “Për disa ndryshime në ligjin nr. 9981, datë 08.09.2008 ‘Për miratimin e niveleve të tarifës doganore’, të ndryshuar”, është mbështetur në nenet: 78, 83 pika 1, dhe 155, të Kushtetutës.

Ky projektligj është pjesë e Paketës Fiskale 2018.

Me këtë projektligj synohet reduktimi i disa tarifave doganore të aplikuara në import të cilat kanë të bëjnë me produktet që përdoren në fushën e teknologjisë së informacionit.

1. **VLERËSIMI I PROJEKT-AKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektakti nuk është i parashikuar në programin analitik të projekt-akteve që do të paraqiten për shqyrtim në Këshillin e Ministrave gjatë 4-mujorit të III-të të vitit 2017.

1. **ARGUMENTIMI I PROJEKT-LIGJIT LIDHUR ME PËRPARËSITË, PROBLEMATIKAT, EFEKTET E PRITSHME**

Shqipëria është anëtare e Organizatës Botërore të Tregtisë nga shtatori i vitit 2000 dhe politika tregtare ndjek parimet dhe rregullat e kësaj organizate. Shqipëria ndjek të gjitha zhvillimet në OBT dhe përditëson në mënyrë periodike legjislacionin e saj në përputhje me rregullat e përcaktuara nga kjo organizatë.

Një nga marrëveshjet e OBT-së, në të cilat Shqipëria është palë nga çasti i anëtarësimit është edhe ajo e Teknologjisë së Informacionit (ITA), bazuar në ligjin Nr.8648, datë 28.7.2000, “Për ratifikimin e protokollit të anëtarësimit të Republikës së Shqipërisë në Marrëveshjen e Marrakeshit, që themeloi Organizatën Botërore të Tregtisë”.

Sipas marrëveshjes ITA për produktet që përdoren në teknologjinë e informacionit vendet anëtare të kësaj marrëveshje nuk aplikojnë tarifa doganore në import.

Në kuadër të negociatave të axhendës së DOHA për Zhvillim, vendet e zhvilluara anëtare të OBT-së kanë propozuar rishikimin e listës së produkteve të Marrëveshjes së Teknologjisë së Informacionit me objektiv zgjerimin e saj.

Me qëllim përmbushjen e detyrimeve që rrjedhin nga nënshkrimi i marrëveshjeve të sipërcituara, në këtë projektligj janë reflektuar ndryshimet përkatëse, dhe konkretisht reduktimi i tarifave doganore për produktet e teknologjisë së informacionit që janë në funksion të marrëveshjes ITA.

1. **VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projekt-ligji është mbështetur në nenet: 78, 83 pika 1, dhe 155 të Kushtetutës.

1. **VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKT-AKTET NORMATIVE)**

Projekt-ligji nuk synon përafrimin me Acquis Communautare.

1. **PËRMBLEDHJE SHPJEGUESE E PËRMBAJTJES SË PROJEKT-AKTIT**

Ky projektligj përbëhet nga dy nene.

Në nenin 1, përcaktohet Aneksi me kodet e mallrave për të cilat tarifa doganore ndryshohet.

Në nenin 2 të projektligjit parashikohet hyrja në fuqi e ligjit.

1. **INSTITUCIONET DHE ORGANET QË NGARKOHEN PËR ZBATIMIN E KËTIJ AKTI**

Për zbatimin e këtij projektligji ngarkohet Drejtoria e Përgjithshme e Doganave.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKT-AKTIT**

Ministria e Financave dhe Ekonomisë ka draftuar projektligjin. Projektligji do t’i dërgohet për mendim Ministrisë së Drejtësisë, Ministrisë së Shtetit për Mbrojtjen e Sipërmarrjes dhe Ministrisë së Infrastrukturës dhe Energjisë.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ky projektligj shoqërohet me efekte financiare negative në buxhetin e shtetit në masën rreth 59 milionë lekë.

 **MINISTËR**

 **ARBEN AHMETAJ**